Drie geskiet tydens ‘argument’ by motorhandelaarArgieffoto: Kent Williamson ŉ Man is doodgeskiet en nog twee gewond nadat ŉ man op hulle losgebrand het by ŉ motorhandelaar in Klerksdorp in Noordwes. Kapt. Aafje Botma, polisiewoordvoerder in Noordwes, het bevestig ŉ man het hom kort na die voorval aan die polisie oorgegee. Volgens Botma het die verdagte, vermoedelik ŉ kliënt, Maandagmiddag omstreeks 14:20 in ŉ argument met werknemers van die motorhandelaar betrokke geraak waarna hy ŉ vuurwapen uitgehaal en op hulle losgebrand het. ŉ Dertigjarige man, glo die eienaar van die motorhandelaar se seun, is op die toneel dood nadat hy in die bors geskiet is. Nog ŉ werknemer, glo ŉ bestuurder, en ŉ ander man is geskiet en gewond. Hulle is na ŉ nabygeleë hospitaal geneem vir verdere behandeling. Botma het gesê die beseerdes se toestand is in die stadium nie bekend nie. Die argument het glo met ŉ saketransaksie verband gehou. Die 37-jarige verdagte sal binnekort in die Klerksdorp-landdroshof verskyn op aanklag van moord en twee aanklagte van poging tot moord.